登戲馬臺作
作者：儲光羲
朝代：唐

paragraphs: 君不見宋公仗鉞誅燕後，英雄踴躍爭趨走。
小會衣冠呂梁壑，大徵甲卒碻磝口。
天門神武樹元勳，九日茱萸饗六軍。
泛泛樓船遊極浦，搖搖歌吹動浮雲。
居人滿目市朝變，覇業猶存齊楚甸。
泗水南流桐柏川，沂山北走瑯琊縣。
滄海沈沈晨霧開，彭城烈烈秋風來。
少年自古未得意，日暮蕭條登古臺。